Document ID: 32006D0674

KOMISJONI OTSUS,
6. oktoober 2006,
millega muudetakse otsuse 2002/308/EÜ (millega kehtestatakse kalahaiguste viirusliku hemorraagilise septitseemia (VHS) ja/või nakkusliku vereloomenekroosi (IHN) suhtes heakskiidetud vööndite ja kalakasvanduste loetelud) I ja II lisa
(teatavaks tehtud numbri K(2006) 4362 all)
(EMPs kohaldatav tekst)
(2006/674/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. jaanuari 1991. aasta direktiivi 91/67/EMÜ, mis käsitleb loomatervishoiunõudeid akvakultuurloomade ja -toodete turuleviimise suhtes, (1) eriti selle artikleid 5 ja 6,
ning arvestades järgmist:
(1)
Komisjoni otsusega 2002/308/EÜ (2) kehtestatakse seoses teatavate kalahaigustega loetelud heakskiidetud vöönditest ja heakskiidetud kalakasvandustest, mis asuvad heakskiitmata vööndites.
(2)
Taani, Saksamaa ja Itaalia on esitanud põhjendused taotlemaks teatavatele oma territooriumil heakskiitmata vööndis asuvatele kalakasvandustele viirusliku hemorraagilise septitseemia (VHS) ja nakkusliku vereloomenekroosi (IHN) suhtes heaks kiidetud kalakasvanduse staatust. Esitatud dokumentidest ilmneb, et kõnealused kasvandused vastavad direktiivi 91/67/EMÜ artikli 6 nõuetele. Seepärast tuleks neile anda heakskiitmata vööndis asuva heakskiidetud kasvanduse staatus ja need tuleks lisada heakskiidetud kasvanduste loetellu.
(3)
Itaalia ja Ühendkuningriik on teatanud VHSi leiust vööndites, mida varem peeti sellest haigusest vabaks. Need vööndid on aga endiselt puutumata IHNist. Seega ei tohiks neid vööndeid otsuses 2002/308/EÜ enam nimetada VHSist vabaks.
(4)
Saksamaa ja Itaalia on teatanud VHSi ja IHNi leidudest kasvandustes, mida varem peeti neist haigustest vabaks. Seega ei tohiks neid kalakasvandusi otsuses 2002/308/EÜ enam nimetada kõnealustest haigustest vabaks.
(5)
Saksamaa on teatanud, et üks Schleswig-Holsteinis asuv kalakasvandus lõpetas tegevuse. Seda kasvandust ei tohiks enam nimetada otsuse 2002/308/EÜ II lisas.
(6)
Komisjoni otsuses 2003/634/EÜ (3) kiidetakse heaks ja loetletakse liikmesriikide esitatud programmid, millega taotletakse VHSi ja IHNi suhtes heaks kiidetud vööndi ja heaks kiidetud kasvanduse staatust.
(7)
Küpros ja Itaalia on teatanud, et lõpule on viidud teatavad otsusega 2003/634/EÜ heaks kiidetud kavad. Küprose esitatud dokumentidest ilmneb, et kõik riigi territooriumi mandrialad vastavad heakskiidetud vööndi nõuetele; need tuleks seega lisada heakskiidetud vööndite loetellu. Itaalia esitatud dokumentidest ilmneb, et üks selle riigi territooriumil asuv kalakasvandus vastab heakskiitmata vööndis asuva heakskiidetud kasvanduse nõuetele - see tuleks lisada heakskiitmata vööndites asuvate heakskiidetud kasvanduste loetellu.
(8)
Seetõttu tuleks otsust 2002/308/EÜ vastavalt muuta.
(9)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2002/308/EÜ muudetakse järgmiselt:
1.
I lisa asendatakse käesoleva otsuse I lisa tekstiga.
2.
II lisa asendatakse käesoleva otsuse II lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 6. oktoober 2006

Labels: 0
18
6